钦定古今图书集成/理学汇编/文学典/第200卷 > 《跋林去华省题诗》刘克庄
## 钦定古今图书集成/理学汇编/文学典/第200卷 > 《跋林去华省题诗》刘克庄

古诗有以一句擅名者，“池塘生春草，黄花如散金”之类是也。有以一联擅名者，“微云澹河汉，疏雨滴梧桐”，
“断桥荒藓合，空院落花深”之类是也。有以结句擅名
者，“曲终人不见，江上数峰青。何惭刺客传，不著报仇
名”之类是也。盖一篇之内，不能皆工，仅得十字焉；十
字又不能皆工，仅得五字焉。至于一篇皆工，不多见
也。虽郎士元、钱起所作皆然。林君去华省题诗二百
首多乎哉？然多非难也，多而工难也。或曰：“去华他文
皆工，奈何独以五言六韵行世乎？”余曰：“去华六馆名
士，使其早达，去而赓《柏梁黄鹄》之歌，和《薰风微凉》之
句，久矣。是体也，惟其老于顿挫故多，惟其久于锻炼
故工，虽以此行世可也。”昔杨无咎补之，江南高士，试
南宫，以《八阵图》为题，补之警联云：“陈迹千年在，斯人
万古无。”同案之士。用之擢上第，补之迄不偶。诗虽工，
有命存焉。去华勉之，安知暗中无摸索曹刘沈谢者。